RESOLUCIÓN do 7 de xuño de 2011, da Secretaría Xeral da Igualdade, pola que se resolven as solicitudes de axudas e subvencións para o apoio á execución de programas sobre igualdade no ámbito universitario e dos organismos públicos de investigación, convocadas por Resolución do 18 de xaneiro de 2011 (Diario Oficial de Galicia do 24 de xaneiro) e cofinanciadas polo Fondo Social Europeo.
Consellería de Presidencia, Administracións Públicas e Xustiza — III. Outras disposicións — 10/06/2011

Pola Resolución do 18 de xaneiro de 2011, da Secretaría Xeral da Igualdade, establecéronse as bases reguladoras e convocáronse as axudas e subvencións para o apoio á execución de programas sobre igualdade no ámbito universitario e dos organismos públicos de investigación para o ano 2011.
Segundo o artigo 13.3 da citada convocatoria, e de conformidade co establecido no artigo 59.6 b) da Lei 30/1992, do 26 de novembro, de réxime xurídico das administracións públicas e do procedemento administrativo común, a notificación individual das resolucións das axudas poderá ser substituída pola publicación no
Diario Oficial de Galicia
e na páxina web da Secretaría Xeral da Igualdade.
Unha vez rematada a fase de instrución das solicitudes recibidas na Secretaría Xeral da Igualdade, avaliadas as solicitudes pola comisión de valoración prevista no artigo 12 da convocatoria, vista a proposta de resolución formulada polo órgano instrutor e tendo en conta as dispoñibilidades orzamentarias,
Primeiro. Conceder as subvencións económicas para o financiamento das actuacións que se indican no anexo I a favor das universidades públicas do sistema universitario galego e dos organismos públicos de investigación, constituídos por entes de dereito público da comunidade autónoma, como consecuencia da aplicación dos criterios establecidos no artigo 11 da resolución de convocatoria, por un importe total de 460.000 € distribuídos nas aplicacións orzamentarias 04.40.313B.440.0 (85.000 €) e 04.40.313B.444.0 (375.000 €).
Estas subvencións están cofinanciadas ao 80% con fondos FSE no Programa operativo de Galicia 2007-2013, eixes/temas prioritarios 2.69 e 3.72.
No anexo II relaciónanse as solicitudes que non obteñen subvención económica por terse esgotado o crédito dispoñible e acadar unha puntuación inferior ás que resultaron subvencionadas; son consideradas como suplentes para seren atendidas unicamente no caso de se producir algunha renuncia conforme o establecido no artigo 12.4 da resolución de convocatoria.
Segundo. Excluír e declarar desistidas as solicitudes que se relacionan no anexo III, con indicación da causa específica, por non cumprir o requisito de emenda e/ou achega dos documentos preceptivos no prazo establecido segundo o disposto no artigo 9 da resolución de convocatoria ou por desistir expresamente da súa solicitude de subvención.
Terceiro. Informar as entidades beneficiarias de que a obtención de axuda comunitaria implica a aparición na lista pública de persoas beneficiarias, na cal figuran os datos de identidade ou denominación social, das operacións e da contía de fondos públicos asignada a cada operación, que a autoridade de xestión do programa operativo publicará conforme o previsto no artigo 7.2 d) do Regulamento (CE) 1828/2006 da Comisión, do 8 de decembro de 2006 (DOUE L/45, do 15 de febreiro de 2007).
Cuarto. A percepción desta axuda é compatible con calquera outra, pero, en ningún caso, o importe das subvencións ou axudas concedidas ao abeiro desta resolución poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total do programa obxecto de axuda.
Quinto. A data límite de presentación da xustificación dos gastos efectuados será o 31 de outubro de 2011 e realizarase de acordo co establecido no artigo 19 da Resolución do 18 de xaneiro de 2011.
Os gastos que se subvencionarán deberán respectar o disposto na Orde TIN/2965/2008, do 14 de outubro, pola que se determinan os gastos subvencionables polo Fondo Social Europeo durante o período de programación 2007-2013 e na Orde TIN/788/2009, do 25 de marzo, que a modifica.
Sexto. As entidades beneficiarias deberán dar adecuada publicidade do carácter público do financiamento en todas as actuacións que deriven da execución do proxecto, en cumprimento do establecido no artigo 15.3 da Lei 9/2007, do 13 de xuño, de subvencións de Galicia. En concreto, no lugar onde funcione o centro, oficina, unidade ou cátedra subvencionada, ou onde se realice o programa subvencionado por esta resolución deberá figurar, de forma visible, un cartel informativo que indique o cofinanciamento da actuación con fondos europeos FSE, así como pola Xunta de Galicia de acordo co disposto na regulamentación comunitaria nesta materia. Para isto empregarán a lenda «proxecto cofinanciado», acompañado do escudo normalizado da Xunta de Galicia, e o emblema normalizado da Unión Europea coa lenda «Unión Europea. Fondo Social Europeo». Precedendo os emblemas empregarase a lenda «O FSE inviste no teu futuro». O modelo de cartel coas características técnicas estará na páxina web da Secretaría Xeral da Igualdade na epígrafe de subvencións.
Esta mesma publicidade constará en toda a documentación, publicacións, actuación de difusión ou convocatoria relativas ou resultantes dos programas subvencionados nesta convocatoria (incluída a web da entidade beneficiaria).
Sétimo. A inobservancia por parte das beneficiarias de calquera das obrigas establecidas na normativa aplicable a estas subvencións, incluída a publicidade das accións subvencionadas, suporá a perda do dereito a percibir a subvención correspondente.
Oitavo. Esta resolución esgota a vía administrativa e contra ela poderá interpoñerse recurso potestativo de reposición ante a secretaria xeral da Igualdade, no prazo dun mes, contado desde o día seguinte ao desta publicación, de conformidade co establecido nos artigos 107, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao desta publicación, de acordo co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 7 de xuño de 2011.
Axudas aos organismos públicos de investigación.
Axudas ás universidades públicas.
a) Para a creación e mantemento de unidades, oficinas, centros ou cátedras de xénero.
b) Para a realización de cursos de posgrao, conferencias, xornadas e actividades sobre cuestións de xénero e/ou que integren unha perspectiva de xénero.
c) Para a realización e difusión de estudos e investigacións sobres cuestións de xénero e/ou que integren unha perspectiva de xénero.